Maria+Anna+Mozart

Maria Anna Mozart (senere baronesse Berchtold von Sonnenburg) (født 30. juli 1751 i Salzburg, død 29. oktober 1829 ebenda) var Wolfgang Amadeus Mozarts søster, og datter av komponisten Leopold Mozart. Hun ble kalt Nannerl.

Hun var høyt begavet og reiste sammen med Wolfgang over hele Europa på konsertturnéer, hvor hun opptrådte som pianistinne. Allerede som elleveåring spilte hun de vanskeligste sonater og konserter for klaver — meget bedre enn sin bror — og fikk anerkjennelse og gaver fra høytstående personer. Hun komponerte også så godt at Wolfgang oppfordret henne til videre arbeider. Likevel trådte hun aldri ut av brorens overmektige skygge, og levet i senere år en tilværelse som ektehustru og mor, i tillegg til å gi pianotimer.

Etter at hennes far ikke hadde gått med på et ekteskap med d'Ippold, inngikk hun 1784 et fornuftsekteskap med den 15 år eldre Johann Baptist Reichsfreiherr Berchtold von Sonnenburg (1736-1801) og levet i St. Gilgen i det samme huset hvor hennes mor var blitt født. Hennes mann hadde fem barn fra to tidligere ekteskap, og selv gav hun ham tre barn.

Hennes siste fem år levet hun blind i Salzburg, hvor det engelske ekteparet Mary (Maria Sibylla) og Vincent Novello besøkte henne (A Mozart Pilgrimage).